Okresná prokuratúra Revúca 
SNP 1370/1A, 050 01 Revúca 	

Sp. zn. : 2 Pv 216/11/6608	Revúca, 14.8.2012
EEČ : 2-48-32-2012

U Z N E S E N I E

Trestná vec:	obvinený XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátor Okresnej prokuratúry Revúca
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako dlžník dňa 03.08.2009 v Tornali, okres Revúca, uzavrel so spoločnosťou Pohotovosť, s.r.o., ul. Pribinova č. 25, Bratislava, IČO: 35807598 zmluvu o úvere č. 618300058, na základe ktorej mu bol poskytnutý úver vo výške 500,- Eur, ktorý sa zaviazal splácať v 12 mesačných splátkach po 82,- Eur, počnúc dňom 12.09.2009, úver vo výške 500,- Eur osobne prevzal dňa 03.08.2009, čo potvrdil svojim podpisom na úverovej zmluve, splátky podľa splátkového kalendára neuhrádzal a k tomu, aby úver získal, uviedol do žiadosti o úver, ktorú podpísal dňa 03.08.2009, že jeho mesačný príjem je vo výške 423,60 Eur, ktorý je jeho starobným dôchodkom, čo sa však nezakladalo na pravde, nakoľko doklad o príjme - rozhodnutie sociálnej poisťovne, ktorý predložil k preukázaniu svojich príjmov, bol sfalšovaný, pričom v čase uzavretia zmluvy bol poberateľom dôchodku vo výške 133,60 Eur a dávky v hmotnej núdzi vo výške 75,42 Eur, čím uviedol spoločnosť Pohotovosť, s.r.o., do omylu v otázke splnenia podmienok na poskytnutie úveru a jeho riadne splácanie a spôsobil pre spoločnosť Pohotovosť, s.r.o., ul. Pribinova č. 25, Bratislava, IČO: 35807598 škodu vo výške nie menej ako 418,- Eur,
lebo je trestné stíhanie neprípustné podľa § 9 odsek 1 písmeno d.
Odôvodnenie:
	Uznesením vyšetrovateľa Okresného riaditeľstva PZ v Revúcej, odbor kriminálnej polície Revúca sp. zn. ORP-224/KP-RA-2011 zo dňa 22. 06. 2011 bolo začaté trestné stíhanie za prečin úverového podvodu podľa § 222 ods. 1 Trestného zákona. Uznesením vyšetrovateľa Okresného riaditeľstva PZ v Revúcej, odbor kriminálnej polície Revúca sp. zn. ORP-224/KP-RA-2011 zo dňa 06. 09. 2011 bolo vznesené obvinenie XXXXX za prečin úverového podvodu podľa § 222 ods. 1 Trestného zákona a prečin falšovania a pozmeňovania verejnej listiny, úradnej pečate, úradnej uzávery, úradného znaku a úradnej značky podľa § 352 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia. 

	Dňa 31. 07. 2012 vyšetrovateľ PZ predložil tunajšej prokuratúre vyšetrovací spis spolu s návrhom na zastavenie trestného stíhania z dôvodu, že obvinený XXXXX zomrel. 
   
	Na základe návrhu vyšetrovateľa PZ som preskúmal vyšetrovací spis na vec sa vzťahujúci, pričom som zistil, že tento obsahuje oznámenie o úmrtí obvineného XXXXX.  Z oznámenia o úmrtí nachádzajúceho sa vo vyšetrovacom spise na č.l. 16 zisťujem, že v knihe úmrtí  Matričného úradu Jelšava  vo zväzku 3 ročník 2012 strana 23 poradové číslo 2 je zapísané, že dňa 12. 06. 2012 v obci Gemerské Teplice, XXXXX, rodený XXXXX, trvale bytom Gemerské Teplice, XXXXX č. 46, okres Revúca, narodený dňa XXXXX v XXXXX,  zomrel. 

Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

Vzhľadom na vyššie uvedené skutočnosti som potom rozhodol tak, ako je to vyššie uvedené. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ján Balang
prokurátor